ข้อบัญญัติองค์การบริหารส่วนตำบลเทอดไทย

เรื่อง การติดตั้งบ่อดักไขมันบำบัดน้ำเสียในอาคาร พ.ศ. 2566

หลักการ

เพื่อให้มีข้อบัญญัติองค์การบริหารส่วนตำบลเทอดไทย เรื่อง การติดตั้งบ่อดักไขมันบำบัดน้ำเสียในอาคาร พ.ศ.2566

เหตุผล

ด้วยเขตองค์การบริหารส่วนตำบลเทอดไทยเป็นที่ตั้งของบ้านเรือน อาคารสำนักงานของประชาชนจำนวนมากประกอบกับตำบลเทอดไทยตั้งอยู่ในพื้นที่ป่าสงวนและมีแหล่งน้ำธรรมชาติไหลผ่าน ซึ่งเล็งเห็นได้ว่าอาจมีการปลอยน้ำเสียที่ไม่ได้มาตรฐานจากครัวเรือนและอาคารสำนักงาน ลงสู่แหล่งน้ำโดยไม่ได้มีการบำบัดก่อน และข้อบัญญัติขององค์การบริหารส่วนตำบลฉบับที่ใช้อยู่ในปัจจุบันและที่กำลังประกาศใช้ ก็ไม่มีข้อกำหนดเกี่ยวกับการห้ามปล่อยน้ำเสีย หรือการติดตั้งบ่อบำบัดน้ำเสียในอาคารบ้านเรือน มีเพียงการจำกัดเฉพาะอาคารที่ประกอบกิจการที่เป็นอันตรายต่อสุขภาพ สถานที่จำหน่ายอาหาร สถานที่สะสมอาหารเท่านั้น ทั้งข้อบัญญัติเรื่องการจัดการสิ่งปฏิกูลและมูลฝอยก็ไม่ได้มีการกำหนดเรื่องการติดตั้งบ่อดักไขมันบำบัดน้ำเสียไว้ด้วย จึงจำเป็นต้องตราข้อบัญญัตินี้ขึ้น

**ข้อบัญญัติองค์การบริหารส่วนตำบลเทอดไทย**

**เรื่อง การติดตั้งบ่อดักไขมันบำบัดน้ำเสียในอาคาร**

**พ.ศ.2566**

\*\*\*\*\*\*\*\*\*\*\*\*\*\*\*\*\*\*\*\*

โดยที่เป็นการสมควรตราข้อบัญญัติองค์การบริหารส่วนตำบลเทอดไทย ว่าด้วยการติดตั้งบ่อดักไขมันบำบัดน้ำเสียในอาคาร

อาศัยอำนาจตามความในมาตรา 67 (2) และมาตรา 71 แห่งพระราชบัญญัติสภาตำบลและองค์การบริหารส่วนตำบล พ.ศ. 2537 และที่แก้ไขเพิ่มเติม ประกอบกับมาตรา 18 มาตรา 20 (3) และมาตรา 44 แห่งพระราชบัญญัติการสาธารณสุข พ.ศ. 2535 องค์การบริหารส่วนตำบลเทอดไทยโดยความเห็นชอบของสภาองค์การบริหารส่วนตำบลเทอดไทยและนายอำเภอแม่ฟ้าหลวง จึงตราข้อบัญญัติไว้ ดังต่อไปนี้

ข้อ 1 ข้อบัญญัตินี้เรียกว่า “ข้อบัญญัติองค์การบริหารส่วนตำบลเทอดไทย เรื่อง การติดตั้งบ่อดักไขมันบำบัดน้ำเสียในอาคาร พ.ศ. 2566”

ข้อ 2 ข้อบัญญัตินี้ให้ใช้บังคับในเขตองค์การบริหารส่วนตำบลเทอดไทย ตั้งแต่วันถัดจากวันประกาศในราชกิจจานุเบกษา

ข้อ 3 ในข้อบัญญัตินี้

“อาคาร” หมายความว่า ตึก บ้าน เรือน ร้านค้า ร้านอาหาร สำนักงานหรือสิ่งปลูกสร้างอย่างอื่นซึ่งบุคคลอาจเข้าอยู่อาศัยหรือใช้สอยได้

“บ่อดักไขมัน” หมายความว่า สิ่งที่ใช้แยกจำพวกน้ำมันและไขมันออกจากน้ำซึ่งผ่านการใช้แล้ว

“การระบายน้ำ” หมายความว่า การผันน้ำ การปล่อยน้ำ การเทน้ำ การสาดน้ำ หรือการกระทำอื่นใดที่เป็นการถ่ายเทน้ำ

“แหล่งระบายน้ำ” หมายความว่า ทางหรือท่อระบายน้ำ ลำกระโดง ลำราง คู คลอง แม่น้ำ ทะเล และแหล่งน้ำสาธารณะ แหล่งน้ำธรรมชาติ และแหล่งน้ำที่เป็นของเอกชนซึ่งมีทางเชื่อมต่อหรือสามารถไหลไปสู่แหล่งน้ำสาธารณะหรือแหล่งน้ำธรรมชาติได้

“เจ้าพนักงานท้องถิ่น” หมายความว่า นายกองค์การบริหารส่วนตำบลเทอดไทย

“พนักงานเจ้าหน้าที่” หมายความว่า ปลัดองค์การบริหารส่วนตำบลเทอดไทยและพนักงานองค์การบริหารส่วนตำบลเทอดไทยที่เจ้าพนักงานท้องถิ่นแต่งตั้ง

ข้อ 4 ข้อบัญญัตินี้ให้ใช้บังคับแก่อาคารที่มีการระบายน้ำทิ้งลงหรือไหลไปสู่แหล่งระบายน้ำ คู ลำคลอง และยังไม่มีกฎหมายใดกำหนดมาตรการเกี่ยวกับการกำจัดน้ำมันและไขมันสำหรับอาคารประเภทนั้น

ข้อ 5 ให้เจ้าของหรือผู้ครอบครองอาคารตามข้อ 4 ติดตั้งบ่อดักไขมันตามมาตรฐานที่เจ้าพนักงานท้องถิ่นประกาศกำหนด

ให้เจ้าของหรือผู้ครอบครองอาคารที่มีการปลูกสร้างใหม่ดำเนินการติดตั้งบ่อดักไขมันสำหรับอาคารนั้นให้แล้วเสร็จก่อนเข้าอยู่อาศัยหรือใช้สอย และหากอาคารใดอยู่ระหว่างการปลูกสร้างใหม่ในวันที่ข้อบัญญัตินี้มีผลบังคับใช้ก็ให้ดำเนินการติดตั้งบ่อดักไขมันตามข้อบัญญัตินี้เช่นเดียวกัน

-2-

ข้อ 6 ให้เจ้าพนักงานท้องถิ่นและพนักงานเจ้าหน้าที่มีอำนาจหน้าที่ ดังต่อไปนี้

(1) เข้าตรวจอาคารและบริเวณที่ตั้งอาคารในระหว่างพระอาทิตย์ขึ้นและพระอาทิตย์ตก

(2) สั่งให้เจ้าของหรือผู้ครอบครองอาคารที่มีการระบายน้ำทิ้ง ลงหรือไหลไปสู่แหล่งระบายน้ำสาธารณะ คู ลำคลอง ดำเนินการติดตั้งบ่อดักไขมันให้แล้วเสร็จภายในเก้าสิบวัน

ข้อ 7 ให้เจ้าของหรือผู้ครอบครองตามข้อ 5 ทำการดูแลรักษา เก็บขนน้ำมันหรือไขมันในบ่อดักไขมันไปกำจัด และซ่อมแซมบำรุงรักษาบ่อดักไขมันให้อยู่สภาพที่ใช้การได้ตามปกติ

ข้อ 8 ผู้ใดขัดขวางการปฏิบัติหน้าที่ของเจ้าพนักงานท้องถิ่นหรือพนักงานเจ้าหน้าที่ในการปฏิบัติตามข้อ 6 (1) ต้องระวางโทษปรับไม่เกินหนึ่งพันบาท

ข้อ 9 ผู้ใดไม่ปฏิบัติตามคำสั่งของเจ้าพนักงานท้องถิ่นหรือพนักงานเจ้าหน้าที่ตามข้อ 6 (2) ต้องระวางโทษปรับไม่เกินห้าร้อยบาท และเจ้าพนักงานท้องถิ่นอาจกำหนดให้เสียค่าปรับอีกไม่เกินวันละสองร้อยบาทนับแต่วันถัดจากวันครบกำหนดระยะเวลาที่เจ้าพนักงานท้องถิ่นหรือพนักงานเจ้าหน้าที่กำหนดให้ดำเนินการติดตั้งบ่อดักไขมันนั้นเป็นต้นไปจนกว่าจะได้ปฏิบัติให้ถูกต้อง

ข้อ 10 ให้เจ้าพนักงานท้องถิ่นประกาศและประชาสัมพันธ์ให้ประชาชนทราบถึงการปฏิบัติตามข้อบัญญัตินี้

ข้อ 11 ให้เจ้าพนักงานท้องถิ่นมีอำนาจในการพิจารณายกเว้นการปฏิบัติตามข้อบัญญัตินี้ตามความจำเป็นและความเหมาะสมของอาคารและพื้นที่บางแห่ง อาทิเช่น พื้นที่บนภูเขา พื้นที่เกษตรกรรม พื้นที่ในชนบท เป็นต้น

ข้อ 12 ให้นายกองค์การบริหารส่วนตำบลรักษาการตามข้อบัญญัตินี้ และให้มีอำนาจออกระเบียบ ประกาศ หรือคำสั่ง เพื่อปฏิบัติการให้เป็นไปตามข้อบัญญัตินี้

ประกาศ ณ วันที่ เดือน พ.ศ.

(นายเชิดชาย ลาชี)

นายกองค์การบริหารส่วนตำบลเทอดไทย

เห็นชอบ

( )

นายอำเภอแม่ฟ้าหลวง

**แบบรับฟังความคิดเห็นของประชาชนเกี่ยวกับร่างข้อบัญญัติองค์การบริหารส่วนตำบลเทอดไทย**

**เรื่อง การติดตั้งบ่อดักไขมันบำบัดน้ำเสียในอาคาร**

**พ.ศ. 2566**

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

คำชี้แจง : วัตถุประสงค์ของการจัดทำแบบสอบถามฉบับนี้เพื่อรับฟังความคิดเห็นของประชาชนเพื่อให้เกิดประโยชน์แก่องค์การบริหารส่วนตำบลเทอดไทยและประชาชน รวมทั้งให้ประชาชนได้เข้ามามีส่วนร่วมในการร่างข้อบัญญัติองค์การบริหารส่วนตำบลเทอดไทย เรื่อง การติดตั้งบ่อดักไขมันบำบัดน้ำเสียในอาคาร พ.ศ.2566

โปรดทำเครื่องหมาย ✓ ลงใน 🞎 ตามความคิดเห็นของท่าน

**1. เพศ**  🞎 ชาย 🞎 หญิง

**2. อายุ** 🞎 ต่ำกว่า 30 ปี 🞎 31 – 40 ปี 🞎 41 – 50 ปี

🞎 51 – 60 ปี 🞎 61 ปีขึ้นไป

**3. อาชีพ** 🞎 รับราชการ 🞎 เอกชน/รัฐวิสาหกิจ 🞎 ค้าขาย/ธุรกิจส่วนตัว

🞎 รับจ้าง 🞎 เกษตรกร 🞎 อื่นๆ..................................

**4. ท่านมีภูมิลำเนาในเขตองค์การบริหารส่วนตำบลเทอดไทยหรือไม่**

🞎 มีภูมิลำเนาในเขตองค์การบริหารส่วนตำบลเทอดไทย 🞎 อื่นๆ...............................

**5. ท่านมีความคิดเห็นอย่างไรต่อ ร่างข้อบัญญัติองค์การบริหารส่วนตำบลเทอดไทย เรื่อง การติดตั้งบ่อดักไขมันบำบัดน้ำเสียในอาคาร พ.ศ. 2566**

🞎 เห็นด้วยกับร่างข้อบัญญัติ 🞎 ไม่เห็นด้วยกับร่างข้อบัญญัติ

🞎 อื่นๆ .....................................................

**6. ร่างข้อบัญญัติองค์การบริหารส่วนตำบลเทอดไทย เรื่อง การติดตั้งบ่อดักไขมันบำบัดน้ำเสียในอาคาร พ.ศ.2566 มีความเหมาะสมกับพื้นที่องค์การบริหารส่วนตำบลเทอดไทย**

🞎 เหมาะสม 🞎 ไม่เหมาะสม 🞎 อื่นๆ ...................................

**7. ข้อเสนอแนะอื่นๆ (ถ้ามี)**

..............................................................................................................................................................................

..............................................................................................................................................................................

**หมายเหตุ** กรณีส่งแบบรับฟังความคิดเห็นฯ ได้ที่ “งานสาธารณสุขและสิ่งแวดล้อม” หรือ “งานนิติการ”

สำนักปลัดองค์การบริหารส่วนตำบลเทอดไทย อำเภอแม่ฟ้าหลวง จังหวัดเชียงราย

ภายในวันที่ 31 มกราคม 2567